Ragnheiður Elín Árnadóttir , iðnaðar - og viðskiptaráðherra , stýrði fundi Norrænu ráðherranefndarinnar um atvinnumál í gær . Á fundinum voru ræddar sameiginlegar áherslur Norðurlandanna og má þar nefna frumkvöðlastarf og nýsköpun , einföldun regluverks , ferðaþjónustu og hvernig Norðurlöndin geti aukið útflutning sinn . Á fundinum voru ræddar leiðir til að efla nýsköpun og bæta starfsumhverfi norrænna frumkvöðla - og sprotafyrirtækja en atvinnuvega - og nýsköpunarráðuneytið leiðir metnaðarfullt 3ja ára norrænt verkefni á þessu sviði . Undirliggjandi markmið er að Norðurlöndin skapi framúrskarandi starfsumhverfi fyrir nýsköpunarstarf sem standist samjöfnuð við það sem best gerist . Fyrir liggur að móta sameiginlega stefnu og skilgreina aðgerðir sem Norðurlöndin taki saman höndum við að framkvæma . Stofnaður hefur verið verkefnishópur sem í sitja sex reyndir frumkvöðlar af öllum Norðurlöndunum . Fulltrúar Íslands í verkefnishópnum eru Vilborg Einarsdóttir , framkvæmdastjóri InfoMentor og Jón Tetzchner , fjárfestir og stofnandi Vivaldi . Hópurinn hefur bent á ýmis atriði sem betur mega fara svo sem aðgengi nýsköpunarfyrirtækja að fjármagni , markaðssókn frumkvöðlafyrirtækja og uppbyggingu mannauðs svo dæmi séu nefnd . Dæmi um samstarfsverkefni sem þegar hefur verið hleypt af stokkunum er norrænt samstarf í Silicon Valley , Nordic Innovation house . Þar geta norræn fyrirtæki nýtt aðstöðu og fengið aðstoð við þróun viðskiptahugmyndar og markaðssókn . Einnig ræddu ráðherrarnir einföldun regluverks og aukið samstarf á því sviði enda er viðfangsefnið ofarlega á dagskrá ríkisstjórna á Norðurlöndunum . Ráðherrarnir voru sammála um að efla þyrfti samstarf á þessu sviði þar sem löndin hafa hvert um sig reynslu af einföldun regluverks á ólíkum sviðum atvinnulífs . Á dagskrá fundarins var einnig ferðaþjónusta og samstarf á sviði útflutnings sem ráðherrarnir voru sammála um að efla enda um málaflokka að ræða sem hafa mikla þýðingu í efnahagslífi landanna .